ཇི་ལྟ་ཇི་སྙེད་ཇི་བཞིན་གཟིགས།།ཇི་ལྟར་ཇི་སྲིད་ཇི་སྐད་སྨྲ།།ཇོ་ཇོའི་ཇོ་མོ་ཇོ་བོའི་ཇ།།ཇེ་ཞིག་ཇག་པ་ཇུ་བོ་འཕངས།།ཇ་ཧོང་ཇ་རིལ་ཇེ་མཐོར་སོང༌།།ཇེ་དང་ཇེ་སོགས་ཇ་རྐྱང་ངོ༌།།མཇལ་འཕྲད་མཇིང་པ་མཇུག་མ་མཇེ།།མི་མཇེད་ཞིང་སོགས་མས་འཕུལ་ཇའོ།།འཇག་མ་འཇི་བ་འཇིམ་པ་འཇགས།།འཇིག་རྟེན་འཇིག་པའི་འཇིགས་པ་འཇོམས།།འཇུས་ནས་ཤ་འཇོག་འཇར་ནས་འཇབས།།འཇའ་ཞིང་འཇུངས་པའི་སྐྱོན་འཇིལ་འཇེམ།།འཇུ་བ་ཁྲག་འཇིབ་ཟས་འཇུ་འཇང༌།།འཇུད་མཐུན་འཇོལ་འཇོལ་འཇོ་སྒེག་འཇོག།འཇོར་བུ་དབྱིབས་འཇོང་འཇུར་ཞིང་འཇུན།།ལུས་འཇམ་འཇོག་པོ་མཚོ་འཇིང་འཇུག།འཇམ་དབྱངས་སྙན་འཇེབས་མཉམ་པར་འཇོག།བློས་འཇལ་ཚད་འཇལ་འདོད་པ་འཇོ།།ཁྲིམས་འཇགས་འཇའ་ས་འཇའ་མོ་དང༌།།འཇའ་བརྡེག་འཇའ་ཚོན་སྲད་བུའི་འཇུར།།སྲོད་འཇིང་ཤ་འཇུམས་རྩ་འཇིང་གཉེན།།ཐོབ་ཀྱིས་འཇལ་སོགས་འས་འཕུལ་ཇའོ།།རྗེ་བཙུན་རྗེས་འཇུག་རྡོ་རྗེའི་རྗེས།།རྗེ་དཔོན་ལྷ་རྗེ་རྗེད་པའི་འོས།།ས་རྗེན་ཤ་རྗེན་རྗེ་ངར་རྗུད།།རྗོད་བྱེད་སྙིང་རྗེའི་ལག་རྗེས་དང༌།།ཐུགས་རྗེས་རྗེས་བསྐྱངས་རྗེའུའི་རིགས།།ཏིལ་གྱི་རྗང་སོགས་རར་བཏགས་ཇའོ།།བརྗེད་ངས་བརྗེད་བྱེད་གཟི་བརྗིད་བརྗིད།།བརྗེ་བརྗེས་མ་བརྗེད་བརྗོད་བྱ་བརྗོད།།བས་འཕུལ་ར་མགོ་ལྡན་པའི་ཇའོ།།ཡུལ་ལྗོངས་ལྗང་བུའི་ལྗན་ལྗིན་ཁྲོད།།ལྗོན་ཤིང་ལྗིད་ལྕི་སྨན་ལྗོངས་ལྗང༌།།རོ་འཛིན་ལྗགས་སོགས་ལར་བཏགས་ཇའོ།།